## Pravila o pravima i dužnostima promatrača nevladinih udruga u promatranju rada tijela za provedbu izbora za izbor zastupnika u Zastupnički dom Hrvatskoga državnoga sabora

### NN 131/1999 (4.12.1999.), Pravila o pravima i dužnostima promatrača nevladinih udruga u promatranju rada tijela za provedbu izbora za izbor zastupnika u Zastupnički dom Hrvatskoga državnoga sabora

# DRŽAVNO IZBORNO POVJERENSTVO

Temeljem članka 107. stavka 6. Zakona o izborima zastupnika
u Hrvatski državni sabor (»Narodne novine«, br.
116/99), Državno izborno povjerenstvo Republike Hrvatske
propisuje

## PRAVILA

### O PRAVIMA I DUŽNOSTIMA PROMATRAČA NEVLADINIH UDRUGA U PROMATRANJU RADA TIJELA ZA PROVEDBU IZBORA ZA IZBOR ZASTUPNIKA U ZASTUPNIČKI DOM HRVATSKOGA DRŽAVNOGA SABORA

1. Nevladine udruge koje su registrirane u Republici Hrvatskoj
kao udruge koje djeluju na području neovisnog promatranja
izbornih postupaka i/ili promicanja ljudskih i građanskih
prava imaju pravo pratiti izborni postupak, a napose promatrati
provedbu izbora, te rad izbornih povjerenstava na svim razinama
i biračkih odbora, a izborna tijela su im dužna omogućiti
promatranje.

2. Državno izborno povjerenstvo Republike Hrvatske dostavit
će na zahtjev nevladine udruge iz točke 1. ovih Pravila
u njeno sjedište rješenje kojim dozvoljava promatranje
izbora.

3. Nevladine udruge kojima je Državno izborno povjerenstvo
dozvolilo promatranje izbornog postupka, dužne su, najkasnije
osam dana prije održavanja izbora, dakle, najkasnije 25.
prosinca 1999. godine do 24.00 sati - za izbore na području
Republike Hrvatske, a najkasnije 24. prosinca 1999. godine do
24.00 sati - za izbore u inozemstvu, dostaviti Državnom izbornom
povjerenstvu popis imena svojih ovlaštenih promatrača.

Najkasnije tri dana prije održavanja izbora, Državno
izborno povjerenstvo pripremit će službene iskaznice
za svakog promatrača i dostaviti ih u sjedište udruge.

4. Promatrač je dužan prije promatranja izbornog postupka
predočiti nadležnom izbornom tijelu, kod kojeg promatra
izborni postupak (biračkom odboru, odnosno izbornom povjerenstvu)
rješenje Državnog izbornog povjerenstva kojim je dozvoljeno
promatranje izbornog postupka određenoj nevladinoj udruzi,
te odluku nevladine udruge o imenovanju promatračem.

Time promatrač dobiva pravo uvida u cjelokupni izborni
materijal i promatranja cjelokupnog izbornog postupka.

5. Izborno tijelo može ograničiti broj promatrača
ako nedostatak prostora ili drugi neotklonjivi razlozi ne dopuštaju
istovremeno promatranje svim promatračima. Pri tome će
voditi računa da pripreme za provedbu izbora, a naročito
glasovanje budu provedeni neometano i u normalnim uvjetima uz
puno poštivanje tajnosti glasovanja i sigurnosti birača.
Broj promatrača koji istovremeno promatraju rad pojedinog
izbornog tijela ne može se ograničiti na manje od
pet promatrača.

Kad izborno tijelo donese odluku o ograničenju broja promatrača,
promatrači će dogovorom odrediti koji će od
njih prisustvovati radu izbornog tijela. Ako se dogovor ne postigne,
izbor između promatrača će obaviti član
izbornog tijela čiji se rad promatra, izvlačenjem
listića s nazivom pojedine nevladine udruge.

6. Promatraču nije dopušteno ometati rad izbornog
tijela, niti odgovarati na eventualne upite birača.

Promatrač je dužan, u slučaju da mu se birač
obrati, uputiti ga predsjedniku ili članu izbornog tijela.

Predsjednik izbornog tijela usmeno će opomenuti promatrača
koji ometa rad izbornog tijela. Ako promatrač unatoč
opomeni nastavi s ometanjem, predsjednik izbornog tijela ovlašten
je udaljiti promatrača.

7. Promatraču koji pratirad biračkog odbora
dopušteno je:

- prisustvovati radu biračkog odbora od pripremanja biračkog
mjesta prije njegovog otvaranja, za vrijeme glasovanja, prebrojavanja
glasačkih listića i utvrđivanja rezultata glasovanja;

- dolaziti i odlaziti s biračkog mjesta, ne remeteći
postupak glasovanja i rad biračkog odbora;

- stavljati obrazložene primjedbe na rad biračkog
odbora, ukoliko ih ima, time da ih je dužan u pisanom obliku
priložiti zapisniku o radu biračkog odbora;

- od nadležnog općinskog, gradskog, odnosno izbornog
povjerenstva izborne jedinice zahtijevati preslik zapisnika o
radu biračkog odbora čiji je rad promatrao.

Promatraču nije dopušteno:

- zadržavanje na biračkom mjestu bez vidljivo istaknute
službene iskaznice;

- nošenje bilo kakve oznake, značke ili materijala
neke političke stranke, udruge nacionalnih manjina ili
kandidata;

- tonsko ili video snimanje;

- na bilo koji način utjecati na birače.

8. Birački odbor dužan je primiti pisanu primjedbu
promatrača i priložiti je zapisniku o radu biračkog
odbora.

9. Promatraču je dopušteno prisustvovati sjednicama
izbornog povjerenstva i stavljati pisane primjedbe na njegov rad.

Promatrač ima pravo zahtijevati preslik zapisnika o radu
izbornog povjerenstva čiji je rad promatrao.

10. Ova Pravila stupaju na snagu danom donošenja.

Klasa: 013-01/99-03/09
Urboj: 599-99-65
Zagreb, 3. prosinca 1999.

Predsjednik **Marijan Ramušćak,** v. r.

Ostalo, NN 131/1999-2055